# 2025 பொண்டாய் கடற்கரை துப்பாக்கிச் சூடு



**2025 பொண்டாய் கடற்கரை துப்பாக்கிச் சூடு** (2025 Bondi Beach shooting), ஆஸ்திரேலியா நாட்டின் நியூ சௌத் வேல்ஸ் மாகாணத்தின் தலைநகரான சிட்னி நகரத்தின் போண்டி கடற்கரையின் ஆர்ச்சர் பூங்காவில், 14 டிசம்பர் 2025 அன்று (ஞாயிற்றுக்கிழமை) மாலை 6.47 மணி அளவில் தீபத்திருநாள் எனும் அனுக்கா விழாவைக் கொண்டாடிக் கொண்டிருந்த ஏறத்தாழ 1,000 யூத சமூகத்தினரை குறிவைத்து,ஆஸ்திரேலியா குடியுரிமைப் பெற்ற பாகிஸ்தானைச் சேர்ந்த தகப்பனும், மகனும் இணைந்து விலங்குகளைச் சுடும் துப்பாக்கிகளால் சுட்டதில் 16 கொல்லப்பட்டனர். 40 பேர் காயமடைந்தனர்.  

இச்சம்பவத்தில் காவல்துறையினர் தலையிட்டதில், ஒரு மூத்த துப்பாக்கித்தாரி துப்பாக்கியால் சுடப்பட்டு இறந்தார். மற்றொரு இளைய துப்பாக்கித்தாரியை, ஒரு முஸ்லீம் நபர் பின்னால் சென்று தாக்கித் துப்பாக்கியை பறித்துச் சுட்டதில் படுகாயமடைந்து, காவல்துறை பாதுகாப்பில் மருத்துவமனையில் சிகிச்சைக்காக அனுமதிக்கப்பட்டுள்ளார்.  

உலக நாடுகள் இச்செயலை யூத எதிர்ப்புக் கொள்கையின் விளைவாக நடத்தப்பட்ட பயங்கரவாதத் தாக்குதல் என அறிவித்து, கண்டனங்கள் எழுப்பின. இது தொடர்பான விசாரணைகளுக்கு ஆஸ்திரேலியாவுக்கு அனைத்து வகைகளிலும் இஸ்ரேல் அரசு உதவுவதாக அறிவித்தது.  

## முதற்கட்ட விசாரணை
காவல்துறையின் முதற்கட்ட விசாரணையில் மூத்த துப்பாக்கித்தாரியின் பெயர் *சஜித் அக்ரம்* (வயது 50) என்றும், இரண்டாவதான இளைய துப்பாக்கிதாரியின் பெயர் *நவீத் அக்ரம்* (வயது 24) என கண்டறியப்பட்டது. மூத்த துப்பாக்கித்தாரி சஜித் அக்ரம் என்பவர் இந்தியாவின் தெலங்கானா மாநிலத் தலைநகர் ஹைதராபாத்தைச் பூர்விகமாகக் கொண்டவர் என்று ‘தி இந்து’ ஆங்கில நாளிதழிடம் இந்திய அதிகாரிகள் தெரிவித்துள்ளனர். இந்தியாவில் வணிகவியலில் இளநிலை பட்டப்படிப்பு முடித்த பின்னர், 1998-ல் மாணவர் விசாவில் ஆஸ்திரேலியா சென்ற சஜித் அக்ரம், ஆஸ்திரேலியாவில் வாழும் ஒரு ஐரோப்பியப் பெண்ணை மணந்துள்ளார். எனினும், இந்திய பாஸ்போர்ட்டையே அவர் பயன்படுத்தி வந்துள்ளார். இவருக்கு ஒரு மகள் மற்றும் ஒரு மகன் (நவீத் அக்ரம்) பிறந்துள்ளனர்.  

சஜித் அக்ரம் ஓர் இந்தியர் என்றபோதிலும், அவர் 1998-க்குப் பிறகு இரண்டு மூன்று முறை மட்டுமே இந்தியா வந்துள்ளதாகக் கூறப்படுகிறது. அவரது தந்தை 2017-ல் இறந்தபோதுகூட அவர் வரவில்லை என கூறப்படுகிறது. அவர் கடைசியாக 2022-ல் ஹைதராபாத் வந்துள்ளாராம். சஜித் அக்ரமின் நெருங்கிய உறவினர்கள் பலரும் ஹைதராபாத்தில் வசிக்கிறார்கள். அவரது மூத்த சகோதரர் ஒரு மருத்துவர் என்றும், மறைந்த அவரது தந்தை ஐக்கிய அரபு அமீரகத்தில் ராணுவத்தில் பணியாற்றி 1984-ல் ஓய்வு பெற்றவர் என்றும் தகவல்கள் வெளியாகி உள்ளன. சஜித் அக்ரம் குறித்த தகவல்களை திரட்ட ஆஸ்திரேலிய அதிகாரிகள், இந்திய அதிகாரிகளுடன் தொடர்பில் இருப்பதாக தகவல் வெளியாகி உள்ளது.  

சஜித் அக்ரம் தனது மகன் நவீத் அக்ரமுடன் நவம்பர் 2025ல் பிலிப்பைன்ஸ் நாட்டுக்குச் சென்றுள்ளார். சிட்னியில் இருந்து பிலிப்பைன்சுக்கு ஒன்றாக வந்ததாக அந்நாட்டின் பாஸ்போர்ட் அலுவலக செய்தித் தொடர்பாளர் தெரிவித்துள்ளார்.  

## பின்னணி
பொண்டாய் கடற்கரையானது சிட்னி நகரத்தின் கிழக்கில் உள்ள புறநகர் பகுதியில் உள்ளது. இப்பகுதியில் ஆஸ்திரேலியா யூதர்களில் ஒரு பகுதியினர் அதிகம் வாழ்கின்றனர். (மற்றும் மெல்போர்னில் அதிகம் வாழ்கின்றனர்.).  
13 ஏப்ரல் 2024 அன்று போண்டி சந்திப்பு வணிகத் தெருவில் நடைபெற்ற கத்திக்குத்து சம்பவத்தில் 6 பேர் கொல்லப்பட்டததைத் தொடர்ந்து, பொண்டாய் வணிக வீதி, பொண்டாய் கடற்கரை, ஆர்ச்சர் பூங்கா ஆகிய இடங்களில் காவல் அதிகப்படுத்தப்பட்டது.  

2023 இஸ்ரேல் மீதான ஹமாசின் தாக்குதல்கள் மற்றும் காசா போரைத் தொடர்ந்து, ஆஸ்திரேலியாவில் வாழும் யூதர்கள் மீதான வெறுப்பு அடிப்படைவாத இசுலாமியர்களிடையே பரவத் தொடங்கியது.  

ஆகஸ்டு 2024இல், ஆஸ்திரேலியப் பாதுகாப்பு புலனாய்வு அமைப்பு (ASIO), காசா போர் தொடர்பான இரு சமூகங்களிடையே பதட்டங்கள் மற்றும் அரசியல் வன்முறை அபாயத்தை ஒரு காரணமாகக் காட்டி, ஆஸ்திரேலியாவின் தேசிய பயங்கரவாத அச்சுறுத்தல் நிலையை 'சாத்தியம்' என்பதிலிருந்து 'நிகழக்கூடியது' என உணர்ந்தது.  

தந்தையும், மகனுமான துப்பாக்கிதாரிகள் இசுலாமிய அரசு கருத்தியல் கொண்டவர்கள் என ஆஸ்திரேலியப் பிரதமர் குறிப்பிட்டுள்ளார்.  

## இதனையும் காண்க
- 2025 தில்லி தானுந்துக் குண்டுவெடிப்பு
- யூத எதிர்ப்புக் கொள்கை
- ஒற்றை ஓநாய் தாக்குதல்